ศบค.ยืนยัน การตรวจพบแรงงานต่างด้าวติดโรคโควิด-19 ที่ศูนย์กักกันตัวจังหวัดสงขลา เจ้าหน้าที่จะดูแลอย่างดี ไม่ให้มีการแพร่ระบาดในพื้นที่
ศบค.ยืนยัน การตรวจพบแรงงานต่างด้าวติดโรคโควิด-19 ที่ศูนย์กักกันตัวจังหวัดสงขลา เจ้าหน้าที่จะดูแลอย่างดี ไม่ให้มีการแพร่ระบาดในพื้นที่นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวว่า ตัวเลขผู้ป่วยใหม่ในกลุ่มแรงงานต่างด้าวจำนวน 42 ราย ที่ศูนย์กักกันตัวจังหวัดสงขลา มาจากการปฏิบัติการเชิงรุกในกลุ่มแรงงานต่างด้าว ซึ่งไทยเรียนรู้จากประเทศสิงคโปร์ และจากประกาศเขตโรคติดต่ออันตรายเพิ่มอีก 5 ประเทศ ซึ่งเป็นเขตติดต่อกับชายแดนไทย คือ มาเลเซีย กัมพูชา สปป.ลาว อินโดนีเซีย และเมียนมา จึงได้ยกระดับการจัดการและแก้ไขปัญหา สำหรับผู้ติดเชื้อกลุ่มนี้ แบ่งเป็น เมียนมา 34 ราย เวียดนาม 3 ราย มาเลเซีย 2 ราย เยเมน, กัมพูชา, อินเดีย ประเทศละ 1 ราย โดยเบื้องต้นแรงงานต่างด้าวกลุ่มดังกล่าวสุขภาพแข็งแรงดี และอาการไม่หนักมาก อย่างไรก็ตาม ขอบคุณชาวจังหวัดสงขลาที่เสียสละพื้นที่ ทำให้กลุ่มแรงงานได้อยู่ในศูนย์กักโรคของรัฐ ซึ่งยืนยันในพื้นที่จะไม่มีความเสี่ยงเพิ่มขึ้น เพราะกลุ่มนี้จะอยู่ในพื้นที่ที่กำหนดและมีเจ้าหน้าที่ดูแลอย่างดี ไม่ให้มีการแพร่ระบาดเด็ดขาด ทั้งนี้ยอมรับว่ากรณีการติดโรคโควิด-19 ในกลุ่มแรงงานต่างด้าวที่สิงคโปร์นั้น ก็ถือเป็นแนวทางและประสบการณ์ที่ไทยต้องเรียนรู้ ค้นหาและจัดการ ซึ่งจะมีการเปิดข้อมูลและรายงานให้ประชาชนทราบตามข้อเท็จจริงทั้งหมด เพื่อให้เกิดความร่วมมือมากที่สุดและจะได้จัดทีม เตรียมตัวรับมือ ได้ทันการณ์และทันท่วงที